Source: https://raabe.hu/kulonleges-eljarasok-a-polgari-perrendtartasban/
Timestamp: 2019-12-12 11:01:54+00:00

Document:
Különleges eljárások a Polgári Perrendtartásban | Raabe.hu
Különleges eljárások a Polgári Perrendtartásban
A Joggyakorlat a közoktatásban augusztusi számában adjuk közre Különleges eljárások a Polgári Perrendtartásban című írásunkat.
Az alábbiakban részletet közlünk a cikkből.
Ebben a cikkben a Polgári Perrendtartásról szóló törvény, korábbi, általános szabályain túli rendelkezéseket, azaz egyes fontosabb különleges eljárások speciális szabályait ismertetjük.
A szülői felügyelettel kapcsolatos peren
a szülői felügyelet gyakorlásának rendezése,
a gyermek harmadik személynél való elhelyezése, és
a szülői felügyelet megszüntetése, valamint a visszaállítása iránt indított pert kell érteni.
Ha a bíróság a perben a kiskorú gyermek mint érdekelt meghallgatásáról dönt, indokolt esetben egyidejűleg a kiskorú részére hivatalból ügygondnokot rendel. A bíróság a kiskorút a felek és a felek képviselői távollétében is meghallgathatja.
A bíróság a tizennegyedik életévét be nem töltött kiskorút a törvényes képviselője útján idézi meg azzal a felhívással, hogy a megjelenéséről gondoskodjék. A tizennegyedik életévét betöltött kiskorú idézéséről akkor is külön kell értesíteni a bíróság a törvényes képviselőt, ha őt is idézte a tárgyalásra.
A kiskorú meghallgatásának megfelelő légkörben, a gyermek korára és érettségére figyelemmel, számára érthető módon kell megtörténnie. A meghallgatás kezdetén a kiskorútól meg kell kérdezni a nevét, születési helyét, idejét, anyja nevét, lakóhelyét, majd tájékoztatni kell arról, hogy a meghallgatás során a valóságnak megfelelő előadásokat kell tenni és arról, hogy a nyilatkozattételt, illetve az egyes kérdésekre a válaszadást megtagadhatja. Ha a bíróság a kiskorú részére ügygondnokot rendelt, a tájékoztatásnak az ügygondnok eljárásban betöltött szerepére, jogaira és kötelezettségeire is ki kell terjednie.
A kiskorút az elnök hallgatja meg. A felek a meghallgatást megelőzően indítványozhatnak kérdéseket akkor is, ha a kiskorú meghallgatására a felek távollétében kerül sor. Az ügygondnok a kiskorú meghallgatása során kérdéseket indítványozhat. Az elnök engedélyezheti, hogy az ügygondnok a kiskorúhoz közvetlenül is intézhessen kérdést. Az indítványozott vagy a kiskorúhoz közvetlenül intézett kérdések megengedhetősége felől az elnök határoz.
A meghallgatás végén, még a kiskorú jelenlétében az írásbeli jegyzőkönyvbe vett vallomást fel kell olvasni, vagy ha a jegyzőkönyv a jegyzőkönyvi tartalmat összefoglaló hangfelvétel útján készül, azt a kiskorú jelenlétében kell rögzíteni. Ennek megtörténtét vagy mellőzését a jegyzőkönyvben fel kell tüntetni. A felolvasáskor, illetve a rögzítéskor a kiskorú az általa elmondottakat kiigazíthatja vagy kiegészítheti. A jegyzőkönyv – az elnök engedélyével – az ügygondnok, vagy ha a meghallgatás a felek jelenlétében történik, a felek észrevételei alapján is kiegészíthető és módosítható.
Az ügygondnok, illetve a felek erre vonatkozó kérelmét – annak elutasítása esetén – a jegyzőkönyvben fel kell tüntetni.
Ha a kiskorú meghallgatására a felek távollétében kerül sor, az elnök a felekkel ismerteti a meghallgatásról készült jegyzőkönyvet.
A szülői felügyelet gyakorlásának rendezése iránt indított peren
a felügyelet, továbbá egyes felügyeleti jogok gyakorlásának megváltoztatása,
a különélő szülő feljogosítása egyes felügyeleti jogok gyakorlása és
a közös szülői felügyelet megszüntetése iránt indított pert kell érteni.
A pert a kiskorú gyermek lakóhelye vagy tartózkodási helye szerint illetékes bíróság előtt is meg lehet indítani.
A keresettel a gyermek tartására és a kapcsolattartás rendezésére irányuló kereset kapcsolható össze.
Ha a felek a szülői felügyelet gyakorlásának rendezése tárgyában egyezséget kötöttek, a bíróság azt végzéssel jóváhagyja. A bíróságnak az egyezség jóváhagyása során, illetve ítéletében a felek kiskorú gyermekének érdekét kell elsődlegesen figyelembe venni.
A gyermek harmadik személynél való elhelyezése iránt indított peren
a gyermek harmadik személynél való elhelyezése és
az elhelyezés megváltoztatása iránt indított pert kell érteni.
A kereset kizárólag ugyanazon szülő más gyermekének harmadik személynél való elhelyezése, a szülői felügyeleti jog megszüntetése, valamint a gyermek tartása iránti keresettel kapcsolható össze.
Azt a személyt, aki a gyermek nála való elhelyezését kéri, a perben tanúként kell meghallgatni.
A perben hozott jogerős ítéletet a bíróság a szükséges intézkedések megtétele végett közli a gyámhatósággal.
A szülői felügyelet megszüntetése iránt indított pert a kiskorú gyermek lakóhelye vagy tartózkodási helye szerint illetékes bíróság előtt is meg lehet indítani.
A szülői felügyelet visszaállítása iránt indított perre kizárólag az a bíróság illetékes, amely a szülői felügyeleti jogot megszüntető határozatot hozta.
A szülői felügyelet megszüntetésére irányuló kereset kizárólag az ugyanazon szülő más gyermeke feletti szülői felügyelet megszüntetésére irányuló keresettel, a gyermek tartására, a szülői felügyeleti jog gyakorlásának rendezésére, a gyermek harmadik személynél való elhelyezésére irányuló keresettel vagy a szülő gondnokság alá helyezésére irányuló keresettel kapcsolható össze.
A szülői felügyeleti jog visszaállítása iránti kereset más keresettel nem kapcsolható össze.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság